b'\n_START_ARTICLE_\nInnesperret\n_START_SECTION_\nHandling\n_START_PARAGRAPH_\nEn internasjonal ferge ankommer den lokale havnen i Sey\xc3\xb0isfj\xc3\xb6r\xc3\xb0ur, en liten rolig og avsidesliggende by i Austurland p\xc3\xa5 Island. Kort tid etter blir et lemlestet lik plukket opp i fjorden. Byens politiinspekt\xc3\xb8r Andri (spilt av \xc3\x93lafur Darri \xc3\x93lafsson) igangsetter umiddelbart etterforskning av hendelsen, og under mistanke om at morderen kan befinne seg p\xc3\xa5 fergen f\xc3\xa5r ingen ombord g\xc3\xa5 i land. Situasjonen med internasjonale implikasjoner trappes opp da en krafig sn\xc3\xb8storm truer med \xc3\xa5 isolere hele byen fra omverdenen.\n_START_SECTION_\nProduksjon\n_START_PARAGRAPH_\nI 2015 anslo den islandske avisen DV serien til \xc3\xa5 v\xc3\xa6re tidenes dyreste serieproduksjon som er innspilt p\xc3\xa5 Island, med en estimert samlet produksjonskostnad p\xc3\xa5 1 milliard islandske kroner. Tidligere kostbare innspillinger har ligget p\xc3\xa5 mellom 100-200 millioner islandske kroner. EUs kulturelle program Kreativt Europa st\xc3\xb8ttet prosjektet med 75 millioner islandske kroner._NEWLINE_Den f\xc3\xb8rste sesongen, som best\xc3\xa5r av 10 episoder, ble i hovedsak filmet i Siglufj\xc3\xb6r\xc3\xb0ur i perioden januar til mai 2015. Enkelte scener ble spilt inn i Reykjav\xc3\xadk i desember 2014. Golden Globe-vinner J\xc3\xb3hann J\xc3\xb3hannsson har komponert musikken.\n_START_SECTION_\nKringkasting\n_START_PARAGRAPH_\nSerien hadde sin f\xc3\xb8rste premiere p\xc3\xa5 den islandske allmennkringkasteren R\xc3\x9aV 27. desember 2015. I forkant av premieren ble en forh\xc3\xa5ndsvisning av seriens f\xc3\xb8rste episode vist under Toronto internasjonale filmfestival 2015 som en del av festivalens nye kategori \xc2\xabPrimetime\xc2\xbb hvor de beste internasjonale TV-serier k\xc3\xa5res. I Norge hadde den premiere p\xc3\xa5 NRK1 11. januar 2016._NEWLINE_Seerrettighetene til serien ble solgt til en rekke land og serien kringkastes i Irland av allmennkringkasteren RT\xc3\x892, i Frankrike av France T\xc3\xa9l\xc3\xa9visions, i Norge av NRK p\xc3\xa5 NRK1, i Danmark av DR p\xc3\xa5 DR2, i Storbritannia av BBC p\xc3\xa5 BBC Four, og i Tyskland av ZDF.'